**in nomine patris**

*Dorina Neculce*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe când se despicau zorii

vocea metalică spărgea văzduhul

în puzderia de fulgi luminoși

stratul adâncului

s-a cutremurat

in nomine patris

glasurile au amuțit

muzica divină se înălța solemn

timpul încremenea

secundar

se refăcea

bucată cu bucată

întregul univers

et filii

buzele mele se mișcau

imperceptibil

într-o taină

profană am amorțit cu stropi de rugăciune pe frunte

stingeam stelele aprinse-n cruce pe

marginile nopții

lăsam boabele de lacrimi

semn al treceri mele peste gânduri

et spiritus sancti

m-am desprins apoi din palma ta

învâtrindu-ți inelul pe deget

s-a făcut iar lumină

cerul s-a îndepărtat de ape

tu m-ai deschis ca pe o carte uitată

m-ai răsfoit filă cu filă

întru cunoașterea deplină

plutești eteric înlăuntrul meu

nu îndrăznești să mă cuprinzi

stai cu genunchii aplecați

cu degetele înfipte în mădulare

pândești nașterea mea

care îți va fi cândva mama

glasurile se sting în tânguiri deșarte

zorii se aprind până dincolo

de tărâmul umbrelor din piramidă